เร่งติดตามสถานการณ์ราคาและการจำหน่ายชุดตรวจ ATK อย่างใกล้ชิด ล่าสุดมีแนวโน้มราคาปรับลดลงต่อเนื่อง
นางมัลลิกา บุญมีตระกูล มหาสุข ที่ปรึกษารัฐมนตรีว่าการกระทรวงพาณิชย์ เปิดเผยว่า กระทรวงพาณิชย์ ติดตามสถานการณ์ราคาและการจำหน่ายชุดตรวจโควิด-19 แบบ ATK อย่างใกล้ชิดและต่อเนื่อง โดยรายงานจากกรมการค้าภายใน แจ้งว่า ในช่วงปลายปีต่อต้นปี บางยี่ห้อราคาสูงขึ้นเล็กน้อย เพราะความต้องการใช้ที่สูงขึ้น ประกอบกับสินค้าอยู่ระหว่างการสั่งซื้อและจัดส่ง ทำให้สินค้ามีน้อย แต่ขณะนี้ มีแนวโน้มราคาลดลงอย่างต่อเนื่อง เนื่องจากมีผู้ที่ได้รับอนุญาตให้นำเข้าจาก อย. เพิ่มขึ้น และมีการนำเข้ามาจำนวนหลายราย ทำให้สินค้าในท้องตลาดมีจำนวนมากขึ้น โดยช่องทางออนไลน์ ราคาจำหน่ายเริ่มตั้งแต่ชุดละ 38-390 บาท/ชิ้น ส่วนร้านขายยา ราคาตั้งแต่ชุดละ 40-350 บาท/ชิ้น คาดว่า ราคาจะทรงตัวในระดับนี้ หรืออาจจะลดลงได้อีก หากมีการนำเข้ามาขายในตลาดมากขึ้น นอกจากนี้ โครงการต่างๆ ของรัฐ เช่น สปสช. แจก ATK ฟรี จำนวน 8.5 ล้านชิ้น ซึ่งล่าสุดแจกทั่วประเทศไปแล้วกว่า 5,000,000 ชุด รวมถึงโครงการ ATK คุณภาพ เพื่อสังคมไทย ขององค์การเภสัชกรรม (GPO) ยังช่วยลดภาระของประชาชนและชะลอการสั่งซื้อลงได้ชุดตรวจ ATK ถือเป็นสินค้าควบคุม ตามประกาศคณะกรรมการกลางว่าด้วยราคาสินค้าและบริการ (กกร.) และยังใช้มาตรการแจ้งข้อมูลและจัดทำบัญชีคุมสินค้าชุดตรวจ ATK โดยผู้ผลิต ผู้นำเข้า ผู้ค้าส่ง ต้องแจ้งข้อมูลสินค้าต่อกรมการค้าภายใน เพื่อให้สามารถติดตามความเคลื่อนไหว ป้องกันการฉวยโอกาสเอาเปรียบผู้บริโภค หากไม่แจ้งจะมีความผิดตามกฎหมาย และหากขายราคาสูงเกินสมควรจะมีความผิดตามมาตรา 29 ตาม พ.ร.บ.ว่าด้วยราคาสินค้าและบริการ พ.ศ.2542 มีโทษปรับไม่เกิน 140,000 บาท หรือจำคุกไม่เกิน 7 ปี หรือทั้งจำทั้งปรับ ประชาชนสามารถร้องเรียนได้ที่สายด่วนกรมการค้าภายใน โทร 1569 หรือสำนักงานพาณิชย์จังหวัดทั่วประเทศ